Înaltpreasfințitul Părinte Calinic al Argeșului și Muscelului a binecuvântat vineri sediul unui nou centru de recuperare medicală înființat de Arhiepiscopie în cadrul Parohiei "Sf. Vineri" din Pitești.
La slujba de binecuvântare a participat și personalul medical care deservește unitatea medicală, iar în ierarhul a vorbit despre rolul important al medicilor, care au primit de la Dumnezeu darul de a trata pe cei aflați în suferință.
Scopul principal al proiectului este unul social-filantropic, cabinetul fiind destinat celor care nu au posibilități financiare deosebite.
Noul spațiu medical este gata să primească pacienți care suferă de boli ortopedice sau neurologice. De asemenea, instituția dispune de specialiști în terapie ocupațională care se vor putea ocupa de copii cu diferite dizabilități, precum și de vârstnicii care au nevoie de motivare pentru a rămâne activi în viața socială.
Proiectul este realizat printr-o colaborare între Arhiepiscopia Argeșului și Muscelului și Yvoris Medical. Accentul va fi pus în mod deosebit pe prevenție, dar și pe tratament, acolo unde va fi necesar.
În cadrul aceluiași parteneriat, la începutul lunii martie, Arhiepiscopia Argeșului și Muscelului a inaugurat un cabinet similar și la Curtea de Argeș.
Foto credit: Cristian Gheorghe
Urmărește-ne pe Telegram: t.me/basilicanews